Sonja Mikkelsen (S), 1999-05-28:
Jeg vil gerne kommentere nogle enkelte af de ting, der har været sagt heroppefra, og som også står i betænkningen til lovforslaget.
Ved førstebehandlingen var der flere partier, der tilkendegav, at de mente, det var en meget kompliceret lov.
Desværre var der kun ét medlem af Folketingets Trafikudvalg, der fandt, at det var nødvendigt at deltage i den tekniske gennemgang.
Det var så måske et udtryk for den kompleksitet, der var i loven, men i hvert fald var der kun ét medlem af Trafikudvalget, der fandt anledning til at deltage i den tekniske gennemgang.
Midt i april kunne jeg stadig væk konstatere, at der kun lå 6 spørgsmål fra udvalget i den her sag.
Senere er der så kommet 49 ekstra spørgsmål til.
Det er jo svært at svare på spørgsmål, der ikke er stillet.
Det synes jeg er udmærket.
Hvad angår nogle af de mere indholdsmæssige indvendinger, der er kommet, så har de været fuldstændig koncentreret om fjernbusmodellen, som der også er flere der har sagt jo i virkeligheden ikke er det mest komplicerede ved det her lovforslag.
Man henviser bl.a. i betænkningsbidraget fra Venstres og De Konservatives medlemmer af Trafikudvalget til, at man jo i Sverige har åbnet for og kører med langt større åbenhed over for fjernbusserne.
Ja, det gør man nu, men i Sverige har man først været igennem en 6 års forsøgsperiode i samme periode, hvor man har lavet den strukturelle udvikling af sin jernbanetrafik.
Og det er jo det, vi er i gang med i Danmark. Her må vi nok sige, at her er vi ikke decideret foregangsland.
Vi har med lovforslaget her opstillet et sæt
spilleregler, som skal sikre, at der er en sammenhæng for kunderne, også med den øvrige kollektive trafik, for dermed at lette kundernes adgang i al almindelighed til den kollektive trafik.
Der er også andre ting, der bliver nævnt, og det er, at det her skulle være for kompliceret, og at der formentlig ikke engang er nogen, der vil køre på disse ruter, vi nu udbyder, og som vi beder amterne i fællesskab om at udbyde.
Men det vil jo vise sig, for her går vi jo ud og prøver markedet, og for første gang bringer vi jo i virkeligheden konkurrence ind i fjernbusmarkedet.
Og jeg synes i virkeligheden, man burde kvittere for, at vi her får konkurrence inden for fjernbusmarkedet.
Men vi respekterer, at de enerettigheder, der er givet fra Persontrafikrådet igennem årene, bliver opretholdt i hele forsøgsperioden, så de kan køre uændret over Kattegat - der er også en enkelt, der kører over Storebælt - og at man også kan køre på kryds og tværs i Jylland.
Udgangspunktet for forsøget er jo, at det eksisterende fjernbusnet kan køre videre, også i forsøgsperioden.
Der er jo også øvrige elementer i det her lovforslag, og jeg er måske en lille smule skuffet over, at man ikke også beskæftiger sig med de øvrige ændringer.
Sagen er jo, at hvis vi nu forestillede os, at jeg havde bedt Folketinget om at dele lovforslaget i to, jamen hvor skulle snittet så ligge?
Hvad var det, der kunne gennemføres, og hvad kunne ikke gennemføres?
Der er jo også rejst en række spørgsmål her i Folketingssalen, men ikke voldsomt mange i udvalget, på en række af de andre områder.
Og det har været et ønske for mig at få et overblik over, hvad det var, man ville være med til, og hvad man ikke ville.
Men det har været meget vanskeligt for ministeren at få et overblik over, hvad det egentlig var, de forskellige partier ville, til trods for at vi også har haft møder om det.
Men de øvrige elementer i lovforslaget er væsentlige.
Vi har her fået opfølgning på ændringerne af færdselsloven over for busvognmændene parallelt med det, vi har lavet i forhold til lastbilvognmændene.
Vi afskaffer statsborgerskabskravet
for busvognmænd.
Vi implementerer det EU-direktiv omkring international buskørsel, vi giver HT hjemmel til at sejle med vandbusser, og i det hele taget er der jo også det mere folkelige element vedrørende busserne, nemlig at busser, der tilhører plejehjem, nu i fremtiden ikke behøver at have en ansat chauffør, men kan have en chauffør, der f.eks. er deltager i den aktive kreds, der er knyttet til et plejehjem.
Det synes jeg også er værd at holde fast i.
Samtidig har vi fået skabt klarhed over, hvad der er turistkørsel, og hvad der er rutekørsel, en klarhed, som vi ikke har haft i mange år.
Der er mange gevinster, mange forenklinger, som er en følge af det lovforslag her, der jo har haft en lang forberedelse, som også hr. Erling Christensen gjorde opmærksom på, med et stort og omfattende udvalgsarbejde, med en konference.
Og der har været god lejlighed, også for Folketingets partier, til at komme med konkrete forslag til, hvad det var for en fremtid, der skulle være på det her område.
Regeringen spillede ud med en forsøgsordning, og jeg vil gerne undskylde, hvis det kommer som en overraskelse for nogen, at regeringen foretrækker at få en hel lov vedtaget frem for en halv lov.
Jeg vil gerne kvittere over for Kristeligt Folkeparti, Enhedslisten og SF for, at man har været villig til at arbejde med lovens indhold, og at man også har ønsket at tage ansvar for det forsøg, som vi nu sætter i værk på fjernbusområdet.
Og jeg vil gerne tilkendegive, sådan som vi også har aftalt det, at jeg gerne vil inddrage alle de partier, der stemmer for lovforslaget, i de nærmere drøftelser af, hvordan vi følger dette forsøg, så vi er sikre på, at de erfaringer, vi gør os, også er dem vi skal bruge, når vi skal tage stilling til forsøget i den anden ende.
Og med de ord håber jeg, at vi kan afslutte behandlingen af loven og få den vedtaget.